børneattest
Børneattest, særlig form for straffeattest. I 2005 blev det obligatorisk for myndigheder, private fysiske og juridiske personer mv. i visse tilfælde at indhente en sådan attest inden ansættelse eller beskæftigelse af en person, der som led i udførelsen af sine opgaver skal have direkte kontakt med børn under 15 år, fx trænere og instruktører i idrætsforeninger samt holdledere eller lærere, herunder assistenter, vikarer, afløsere og studerende i praktik. Børneattesten indhentes hos Det Centrale Kriminalregister og omfatter oplysninger om overtrædelse af Straffelovens bestemmelser om seksuelt misbrug af børn. En børneattest vedr. en bestemt person kan ikke udstedes til vedkommende selv, men alene til en offentlig myndighed eller en privat forening. Videregivelse af oplysningerne forudsætter, at den person, som de angår, skriftligt har samtykket i, at der udstedes en børneattest. Rekvisitionen sker på en såkaldt arbejdsgiverblanket, der indsendes til Rigspolitiet sammen med en samtykkeerklæring på en dertil beregnet blanket. Som led i den nye ordning er der foretaget en revision af det såkaldte indberetningscirkulære, hvorefter det påhviler politiet at underrette Rigsadvokaten eller en anden relevant instans om visse straffesager, med henblik på videre underretning af relevante ansættelses- eller beskæftigelsessteder. Det nye cirkulære omfatter et særskilt afsnit om sager om seksuelt misbrug af børn. Hverken loven eller de administrative bestemmelser, som er udstedt i medfør af loven, indeholder regler om, hvorvidt det er berettiget at ansætte en person, som der foreligger belastende oplysninger om. Lovgivningen indeholder heller ikke bestemmelser om, hvorledes man forholder sig i sager, hvor der foreligger en mistanke eller er rejst sigtelse eller tiltale, men ikke afsagt dom. 